b'\n_START_ARTICLE_\nVandens fluoravimas\n_START_PARAGRAPH_\nVandens fluoravimas\xc2\xa0\xe2\x80\x93 kontroliuojamas vandentiekio vandens papildymas fluoru, dant\xc5\xb3 \xc4\x97duonies ma\xc5\xbeinimui._NEWLINE_Fluoruotame vandenyje yra pakankamas fluoro kiekis, kuris stabdo ertmi\xc5\xb3 dantyse plitim\xc4\x85. Kai nat\xc5\xabraliu b\xc5\xabdu, su maistu gaunamo fluoro kiekis yra nepakankamas, jo tr\xc5\xabkum\xc4\x85 kompensuoja fluoruotas vanduo. Fluoruotas vanduo veikia per danties pavir\xc5\xa1i\xc5\xb3, suteikdamas seil\xc4\x97ms nedidel\xc4\xaf kiek\xc4\xaf fluoro, kuris ma\xc5\xbeina mineralini\xc5\xb3 drusk\xc5\xb3 i\xc5\xa1plovim\xc4\x85 i\xc5\xa1 dant\xc5\xb3 emalio ir papildo mineralais katik susiformavusio \xc4\x97duonies pa\xc5\xbeeist\xc4\x85 viet\xc4\x85._NEWLINE_Paprastai \xc4\xaf vanden\xc4\xaf mai\xc5\xa1omos fluoro turin\xc4\x8dios med\xc5\xbeiagos. Kai nat\xc5\xabralus fluoro kiekis vandenyje per didelis, tuomet jis ma\xc5\xbeinamas iki leistinos ribos. 1994\xc2\xa0m. Pasaulio sveikatos organizacijos ekspert\xc5\xb3 komitetas nustat\xc4\x97 fluoro norm\xc4\x85 geriamajame vandenyje, kuri priklausomai nuo klimato, yra 0,5-1,0 ml/l. Buteliuose parduodamame vandenyje fluoro kiekis da\xc5\xbeniausiai nenustatin\xc4\x97jamas, o namuose esantys filtrai da\xc5\xbeniausiai pilnai arba dalinai sulaiko vandentiekio vandenyje esant\xc4\xaf fluor\xc4\x85._NEWLINE_Vandens papildymas fluoru, JAV, kainuoja ma\xc5\xbedaug 0,92 dolerio, vienam \xc5\xbemogui per metus._NEWLINE_Vandens fluoravimo tikslas\xc2\xa0\xe2\x80\x93 chroni\xc5\xa1k\xc5\xb3 lig\xc5\xb3 prevencija, kuri labiausiai reikalinga vaikams ir skurdiems visuomen\xc4\x97s sluoksniams. Jo naudojimas yra konflikto tarp bendrojo g\xc4\x97rio ir asmens teisi\xc5\xb3 pavyzdys. Bendrojo naudojimo vandentiekio vandens fluoravimas vertinamas prie\xc5\xa1taringai, tod\xc4\x97l kyla etiniai ir teisiniai nesutarimai. Be to, yra nuomoni\xc5\xb3, kad vandens fluoravimas yra neefektyvus ir netgi pavojingas. Nepaisant to sveikatos prie\xc5\xbei\xc5\xabros ir odontologijos specialistai visame pasaulyje patvirtina geriamojo fluoruoto vandens saugum\xc4\x85 ir efektyvum\xc4\x85. Vandens fluoravimas buvo prad\xc4\x97tas XX a. penktajame de\xc5\xa1imtmetyje, i\xc5\xa1tyrus vaikus, kurie gyveno vietov\xc4\x97se, kuriose fluoro kiekis vandenyje padidintas dirbtinai. Mokslininkai nustat\xc4\x97, kad saikingas fluorid\xc5\xb3 naudojimas apsaugo dantis nuo \xc4\x97duonies. 2004\xc2\xa0m. apie 400 mln. gyventoj\xc5\xb3 buvo apr\xc5\xabpinti fluoruotu vandeniu.'